18:37 13 Iyul 2020
Azərbaycan Qəzeti Rəsmi Dövlət Qəzeti, Baş redaktor Bəxtiyar SADIQOV Yaşıllıqlar insan sağlamlığına xidmət edir
00:21 21.05.2020
Prezident İlham Əliyevin həyata keçirdiyi dövlət siyasətində ekoloji məsələlərin öz yeri var
İnsanların sağlamlığı ətraf mühitlə, havanın təmizliyi, suyun saflığı, qidanın keyfiyyəti ilə birbaşa bağlıdır. Odur ki, Azərbaycanda xüsusilə son illərdə ekoloji vəziyyətin yaxşılaşdırılmasına böyük diqqət göstərilir. O cümlədən yeni yaşıllıq zolaqları, meşə massivləri salınır, mövcud yaşıllıq sahələri daha da genişləndirilir.
Bu il mayın 10-da Prezident İlham Əliyevin və birinci xanım Mehriban Əliyevanın Bakının Suraxanı rayonundakı keçmiş yod-brom zavodunun ərazisində ağac əkmələri ətraf mühitə həssas münasibətin daha bir nümunəsi idi.
Ağacların məhz Ulu Öndər Heydər Əliyevin doğum günü əkilməsi təsadüfi deyil. Çünki ölkəmizdə ekoloji siyasətin əsası Ümummilli Lider tərəfindən qoyulub. Ulu Öndər Azərbaycana rəhbərlik etdiyi bütün dövrlərdə ətraf mühitin mühafizəsinə, yaşıllığı az olan ərazilərin, o cümlədən Bakının və Abşeron yarımadasının təbii landşaftının yaşıllıq zolaqları, meşə-parklarla zənginləşdirilməsinə, paytaxtımızın yaşıllıqlar şəhərinə çevrilməsinə çox böyük önəm verib. Bu siyasətin uğurlu davamı olaraq hazırda Azərbaycanda ekoloji məsələlərin həllinə xüsusi diqqət göstərilir, ətraf mühitin dayanıqlı mühafizəsinə nail olmaq məqsədilə mühüm layihələr həyata keçirilir.
İndiyədək neft və digər istehsalat tullantıları ilə çirklənmiş ərazilərin, lay suları altında qalan torpaqların ekoloji vəziyyətinin yaxşılaşdırılması üçün genişmiqyaslı işlər görülüb, uğurlu layihələr reallaşdırılıb. Bu da ekologiyaya dövlət səviyyəsində xüsusi diqqətlə yanaşıldığının nəticəsidir.
Keçmiş yod-brom zavodunun Suraxanı rayonu ərazisindəki tullantı poliqonu bir çox paytaxt sakinlərinin yaxşı yadındadır. Abşeron yarımadasında ekoloji mühitin sağlamlaşdırılması istiqamətində həyata keçirilən layihələrdən biri də məhz təhlükəli tullantılarla çirkləndirilmiş bu ərazinin təmizlənməsi oldu. Görülən işlər nəticəsində indi burada ekoloji vəziyyət normalara tam uyğunlaşdırılıb.
Layihənin 2018-2019-cu illəri əhatə edən birinci mərhələsində 67 hektar ərazi yod-brom və digər neft tullantılarından təmizləndi. Ərazidəki drenaj və suvarma sistemləri quruduldu. Həmin yerdə 52 mindən çox müxtəlif növ ağac-kol tingləri əkilərək geniş meşə-park salındı.
Hazırda ərazinin qalan 100 hektarlıq sahəsində layihənin ikinci mərhələsi həyata keçirilir. Bu il təmizlənmiş ərazilərdə Abşeron iqliminə uyğunlaşdırılmış Eldar şamı, Avropa zeytunu, həmişəyaşıl sərv, Arizona sərvi, digər ağac və kol növləri, ümumilikdə 82 min tingin əkilməsi nəzərdə tutulur.
Ekoloji layihələr təkcə paytaxtı deyil, ölkəmizin digər şəhər və rayonlarını da əhatə edir. Bu baxımdan Sumqayıt şəhərində ətraf mühitlə bağlı görülən işlər mühüm əhəmiyyət daşıyır. Prezident İlham Əliyev bu ilin aprel ayında Ağdərə-Sumqayıt magistral qaz kəmərinin istifadəyə verilməsi, eləcə də may ayında Sumqayıtda "Gilan Tekstil Park” MMC-nin tibbi maska fabrikinin və qoruyucu kombinezonların istehsalı müəssisəsinin açılış mərasimlərində həmin məsələyə toxunmuşdur.
Dövlət başçısı vaxtilə Sumqayıtın böyük bir ekoloji bəla mərkəzi olduğunu xatırlatmışdır. Kimya sənayesinin sürətli inkişafı və bir çox hallarda ekoloji standartlara riayət edilməməsi nəticəsində Sumqayıtın ekoloji vəziyyəti çox ağır idi və burada bir neçə növ xəstəliklər geniş vüsət almışdı. Bu gün isə Sumqayıt təmiz, müasir sənaye mərkəzinə çevrilib və bu şəhərdə hava Bakıda olduğundan daha təmizdir. Sumqayıtda aparılan yaşıllaşdırma işləri, yeni parkların salınması, uzun illər şəhər sakinlərini narahat edən Acıdərə kanalının tamamilə təmizlənməsi və digər ekoloji tədbirlərin görülməsi öz müsbət nəticəsini göstərib.
Prezident bu istiqamətdə həyata keçirilən tədbirləri yüksək dəyərləndirib: "Sumqayıt yaradılanda Sovet İttifaqının kimya sənayesinin mərkəzi kimi nəzərdə tutulurdu və bu funksiyanı yerinə yetirirdi. Ancaq sumqayıtlılar yaxşı bilirlər ki, ekoloji vəziyyətə çox böyük zərbə vurulmuşdu. Sumqayıt ekoloji fəlakət zonası idi və Sovet İttifaqı məkanında bəlkə də ekoloji baxımdan ən çirklənmiş şəhərlərdən biri idi. Bu gün isə Sumqayıt Azərbaycanın ekoloji baxımdan ən təmiz şəhərlərindən biridir. Çünki burada yaradılmış bütün yeni müəssisələr ekoloji normalara tam cavab verir. Köhnə müəssisələr artıq bağlanıb, onların əraziləri yeni sənaye parklarının sərəncamına verilib. Bu gün Sumqayıtda təmiz hava artıq adi hala çevrilib”.
Qeyd etmək vacibdir ki, ölkəmizdə ekoloji durumun yaxşılaşdırılması istiqamətində həyata keçirilən işlərə Mehriban xanım Əliyevanın rəhbərlik etdiyi Heydər Əliyev Fondu mühüm töhfələr verir. Birinci vitse-prezidentin təşəbbüsü ilə keçən il mütəfəkkir şair İmadəddin Nəsiminin yubileyinə həsr olunan aksiyada ölkə üzrə bir gündə 650 min ağacın əkilməsi ümumilikdə Azərbaycanın ekoloji durumuna çox müsbət təsir göstərmiş, yaşıllıq zolaqlarının miqyasının artmasına səbəb olmuşdur. Heydər Əliyev Fondunun vitse-prezidenti, IDEA İctimai Birliyinin təsisçisi və rəhbəri Leyla Əliyevanın təşəbbüsü ilə ekoloji mühitin sağlamlaşdırılmasına, yaşıllıqların artırılmasına hesablanan layihələr də xüsusi əhəmiyyət daşıyır.
Şəhid zabitimiz Biləsuvarda torpağa tapşırılıb00:21 21.05.2020
Qida Təhlükəsizliyi Agentliyinin əməkdaşları 76 iaşə və ərzaq satışı müəssisəsində qayda pozuntusu aşkarlayıblar00:21 21.05.2020
Ermənistanın təxribatı işğalçı ölkə hakimiyyətinin əhalinin diqqətini daxili problemlərdən yayındırmaq məqsədi daşıyır00:21 21.05.2020
Sinoptiklərdən xəbərdarlıq: İyulun 17-si gündüzədək Azərbaycanın rayonlarında hava şəraiti qeyri-sabit olacaq00:21 21.05.2020
Əsgərimiz şəhid olduğu Ağdam kəndində dəfn olunub00:21 21.05.2020
Baş Prokurorluq şəhid olan hərbi qulluqçuların ailələrinə başsağlığı verib00:21 21.05.2020